ไฟแสงอาทิตย์ดิ่งตื่นรัฐเลิกอุดหนุน
หุ้นพลังงานทางเลือกเดี้ยง ข่าวกระทรวงพลังงานเล็งเลิกส่งเสริมโรงไฟฟ้าพลังแสงอาทิตย์ ฉุดราคาร่วงทั้งกลุ่ม
17 ม.ค. 2556

หุ้นพลังงานทางเลือกเดี้ยง ข่าวกระทรวงพลังงานเล็งเลิกส่งเสริมโรงไฟฟ้าพลังแสงอาทิตย์ ฉุดราคาร่วงทั้งกลุ่ม
นักลงทุนตื่นตกใจขายทิ้งหุ้นพลังงานทางเลือก โดยเฉพาะบริษัทที่ทำธุรกิจโรงไฟฟ้าพลังงานแสงอาทิตย์ หลังมีกระแสข่าวออกมาว่ากระทรวงพลังงานจะยกเลิกการสนับสนุน นำโดย บริษัท เอสพีซีจี 
(SPCG) ปิดที่ 18.4 บาท ลดลง 0.8 บาท บริษัท กันกุลเอ็นจิเนียริ่ง (GUNKUN) ปิด 24.6 บาท ลดลง 0.40 บาท โซลาร์ตรอน 
(SOLAR) ปิด 3.26 บาท ลดลง 0.18 บาท และบางจากปิโตรเลียม (BCP) ปิด 33 บาท ลดลง 0.75 บาท
น.ส.โศภชา ดำรงปิยวุฒิ์ กรรมการผู้จัดการ GUNKUN กล่าวว่า ขณะนี้ยังไม่เห็นรายละเอียดชัดเจนว่า กระทรวงพลังงานจะยกเลิกการสนับสนุนโรงไฟฟ้าแสงอาทิตย์ แต่จริงๆ แล้วตามแผนพัฒนาพลังงานนั้น รัฐได้มีนโยบายไว้ชัดเจนว่าจะต้องมีกำลังผลิตจากโรงไฟฟ้าแสงอาทิตย์ 2,000 เมกะวัตต์ ซึ่งขณะนี้ในระบบมีประมาณ 1,000 เมกะวัตต์ และเชื่อว่าที่ทำได้จริงๆ น่าจะอยู่ที่ 800 เมกะวัตต์ ดังนั้นจึงเชื่อว่าเมื่อรัฐกำหนดนโยบายไว้ชัดเจนแล้ว ก็น่ายังคงต้องดำเนินการกันอยู่
ที่ผ่านมาในระบบมีการหารือในประเด็นการได้รับเงินส่วนเพิ่มจากค่าพลังงาน (ADDER) ซึ่งโครงการเดิมนั้นรัฐให้ราคาที่ 8 บาท แต่ระยะหลังจะมีการเปลี่ยนแปลง ซึ่งทางกระทรวงได้ให้จุฬาฯ ศึกษาอัตราที่เหมาะสมอยู่ ซึ่งหากออกมาไม่เหมาะสมก็อาจทำให้ผู้ประกอบการใหม่ไม่สามารถเข้ามาลงทุนได้
อย่างไรก็ตาม ในส่วนของผู้ประกอบการเดิมที่ได้รับการสนับสนุนอยู่แล้วก็ไม่น่ากังวล เพราะได้เซ็นสัญญาในการขายไฟกับการไฟฟ้าภูมิภาคไปแล้ว และสัญญายาว 25 ปี และต่ออัตโนมัติทุกๆ 5 ปีและไม่มีบอกเลิก เว้นแต่ผู้ประกอบการไม่ผลิตและเดินไปบอกเลิกเองเท่านั้น จึงมองว่าประเด็นที่เกิดขึ้นจะไม่ส่งผลกระทบกับบริษัทและผู้ประกอบการเดิมที่ได้รับการสนับสนุนไปแล้ว
สำหรับแผนงานบริษัทปีนี้ คาดว่ายอดขายจะเติบโตประมาณ 1015% แต่ในแง่ของอัตรากำไรขั้นต้นจะเติบโตถึง 45% เพราะในปีนี้ โรงไฟฟ้าแสงอาทิตย์ของบริษัทจะมีกำลังการผลิตเต็มที่ 57 เมกะวัตต์คาดว่าจะมีรายได้จากการขายไฟประมาณ 700 ล้านบาท จากการขายไฟฟ้า ขณะที่โรงไฟฟ้าพลังงานลมซึ่งมีกำลังผลิต 10 เมกะวัตต์ ก็น่าจะขายไฟได้ในปลายปี